ส่วนที่ 2

บริษัทที่ออกหลักทรัพย์

ชื่อบริษัท บริษัท พรพรหมเม็ททอล จำกัด (มหาชน)

ชื่อย่อหลักทรัพย์ PPM

เลขทะเบียนบริษัท 0107574700563

เว็บไซต์ http://www.ppm.co.th

ลักษณะการประกอบธุรกิจ เป็นผู้จัดจำหน่าย (Distributor)
สินค้าประเภทโลหะเพื่อใช้เป็นวัตถุดิบอุตสาหกรรม ประกอบด้วย ผลิตภัณฑ์ทองแดงและทองเหลือง
ลวดสเตนเลสและลวดเหล็ก อลูมิเนียม และสเตนเลสชนิดแผ่นและม้วน
และวัสดุเพื่อใช้ในการก่อสร้าง ประกอบด้วย ท่อทองแดง ฉนวนยางป้องกันความร้อน
และอุปกรณ์อื่นๆ

ที่ตั้งสำนักงานใหญ่ 229 ถนนราชสีมา แขวงดุสิต เขตดุสิต กทม. 10300

โทรศัพท์ 0-2628-6100 (อัตโนมัติ)

โทรสาร 0-2628-8591

1. ปัจจัยความเสี่ยง

ปัจจัยความเสี่ยงในการประกอบธุรกิจของบริษัทฯ ที่อาจส่งผลกระทบถึงผลการดำเนินงานของบริษัทฯ
และผลตอบแทนในการลงทุนของผู้ลงทุน สามารถสรุปได้ดังนี้

  1.1 ความเสี่ยงทางด้านสภาพคล่องจากนโยบายการเก็บสินค้าคงเหลือ

เนื่องจากลักษณะการประกอบธุรกิจของบริษัทฯ
เป็นการซื้อสินค้าเพื่อนำมาจัดจำหน่ายให้แก่ลูกค้าต่างๆ (Trading Business)
โดยมีสินค้าหลากหลายชนิดไว้พร้อมให้บริการได้ตามที่ลูกค้าต้องการ นอกจากนี้ บริษัทฯ
ยังมีนโยบายการให้บริการเก็บสินค้าสำรองสำหรับลูกค้า ประกอบกับการที่สินค้าส่วนใหญ่ที่บริษัทฯ
จัดจำหน่ายมี Lead Time ที่ค่อนข้างนานประมาณ 45-60 วัน บริษัทฯ
จึงมีความจำเป็นที่จะต้องเก็บสินค้าคงเหลือไว้ให้เพียงพอที่จะสามารถทำให้ลูกค้ามั่นใจได้ว่าบริษัทฯ
จะสามารถส่งมอบสินค้าได้ทันตามความต้องการของลูกค้า ซึ่งถือเป็นข้อได้เปรียบของบริษัทฯ
ที่มีเหนือคู่แข่ง จากเหตุผลดังกล่าวอาจทำให้บริษัทฯ
มีความเสี่ยงในการมีสินค้าคงเหลือจำนวนมากซึ่งจะก่อให้เกิดภาระกับบริษัทฯ
ทั้งในด้านค่าใช้จ่ายในการจัดเก็บสินค้าและสภาพคล่อง
ซึ่งภาระในการจัดเก็บและบริหารสินค้าคงเหลือดังกล่าวจะแปรผันไปตามยอดขายสินค้าที่เพิ่มขึ้น
ดังนั้นหากยอดขายของบริษัทฯ มีการเติบโตอย่างมีนัยสำคัญและต่อเนื่อง บริษัทฯ
จะต้องจัดหาเงินทุนเพิ่มเติมเพื่อนำมาใช้ในการประกอบธุรกิจ อย่างไรก็ตาม การที่บริษัทฯ
มีความสัมพันธ์ที่ดีกับผู้ผลิตสินค้า (Supplier)
ทำให้ได้รับความร่วมมือเป็นอย่างดีจากผู้ผลิตสินค้าในการเก็บรักษาสินค้าบางส่วนที่ยังไม่ถึงกำหนดส่งมอบให้แก่ลูกค้า
จึงทำให้บริษัทฯ สามารถประหยัดค่าใช้จ่ายในการจัดเก็บสินค้าคงคลังได้ในระดับหนึ่ง นอกจากนี้
ด้วยประสบการณ์ในการบริหารสินค้าคงเหลือของบริษัทฯ
และการมีฐานลูกค้าจำนวนมากและหลากหลายทำให้บริษัทฯ
สามารถบริหารจัดการและจัดจำหน่ายสินค้าที่บริษัทฯ เก็บไว้ได้อย่างมีประสิทธิภาพ
ยิ่งไปกว่านั้นเพื่อเป็นการป้องกันความเสี่ยงดังกล่าวอีกทางหนึ่ง บริษัทฯ
ยังมีนโยบายในการเก็บรักษาสินค้าในรูปแบบที่จะช่วยเพิ่มความยืดหยุ่นในการแปรรูปสินค้าเพื่อตอบสนองความต้องการของลูกค้าที่เปลี่ยนแปลงอยู่ตลอดเวลา
เช่น บริษัทฯ
มีนโยบายที่จะเก็บผลิตภัณฑ์ทองแดงและทองเหลืองชนิดม้วนให้มีหน้ากว้างมากที่สุดเพื่อที่จะสามารถตัดซอยให้มีขนาดที่ตรงกับความต้องการของลูกค้า
โดยเศษโลหะที่เหลือจากการตัดซอย บริษัทฯ
สามารถขายคืนให้กับผู้ผลิตเพื่อหลอมรีดกลับมาเป็นสินค้าใหม่ได้
อย่างไรก็ตามตลอดระยะเวลาที่ผ่านมา บริษัทฯ
ยังไม่เคยประสบปัญหาจากการขายสินค้าไม่ได้หรือการมีสินค้าคงเหลือค้างเป็นจำนวนมาก (Dead
Stock) จนก่อให้เกิดภาระเกินกว่าที่บริษัทฯ จะบริหารจัดการได้แต่อย่างใด

เมื่อพิจารณาถึงสภาพคล่องของบริษัทฯ จะเห็นว่าในปี 2547 บริษัทฯ
มีระยะเวลาการชำระหนี้เฉลี่ยที่นานกว่าระยะเวลาในการเก็บหนี้เฉลี่ย กล่าวคือ บริษัทฯ
มีระยะเวลาการชำระหนี้เฉลี่ย 77 วัน ในขณะที่มีระยะเวลาในการเก็บหนี้เฉลี่ย 71 วัน
แต่เมื่อรวมระยะเวลาในการขายสินค้าจำนวน 64 วันแล้วจะเห็นว่าบริษัทฯ มี Cash Cycle
อยู่ที่ประมาณ 58 วัน ซึ่งส่งผลให้บริษัทฯ
ขาดเงินทุนหมุนเวียนที่ต้องใช้ในการประกอบธุรกิจและต้องจัดหาเงินทุนหมุนเวียนจากแหล่งเงินทุนภายนอกในจำนวนที่เพียงพอที่จะใช้ในการดำเนินงานในช่วงเวลา
58 วันดังกล่าว อย่างไรก็ตามเมื่อยอดขายของบริษัทฯ ยังคงเติบโตขึ้นอย่างมีนัยสำคัญ บริษัทฯ
จึงได้ดำเนินการจัดหาแหล่งเงินทุนเพิ่มเติมโดยนำเงินที่ได้จากการระดมทุนครั้งนี้ไปใช้เป็นหลักประกันเพื่อเพิ่มวงเงินสำหรับใช้เป็นเงินทุนหมุนเวียนจากธนาคารพาณิชย์หลายแห่ง

  1.2 ความเสี่ยงจากการพึ่งพาผู้ผลิตสินค้า (Supplier) น้อยราย

บริษัทฯดำเนินธุรกิจเป็นผู้จัดจำหน่ายผลิตภัณฑ์โลหะสำหรับใช้ในอุตสาหกรรมต่างๆ
รวมทั้งวัสดุเพื่อใช้ในการก่อสร้าง โดยสั่งซื้อสินค้าโดยตรงจากผู้ผลิตสินค้าแต่ละประเภท โดยในปี
2547 บริษัทฯ มิได้สั่งซื้อสินค้าจากผู้ผลิตรายใดรายหนึ่งในสัดส่วนเกินกว่าร้อยละ 30
ของยอดสั่งซื้อสินค้ารวม และหากพิจารณาถึงสัดส่วนการสั่งซื้อสินค้าแต่ละชนิดจะเห็นว่า ในปี 2547
บริษัทฯ มีการสั่งซื้อสินค้าจากผู้ผลิตสินค้าเป็นสัดส่วนมากกว่าร้อยละ 30
ของการสั่งซื้อสินค้าแต่ละชนิดทั้งสิ้น 6 ราย ดังนั้นอาจถือได้ว่าบริษัทฯ
มีความเสี่ยงกรณีที่ผู้ผลิตสินค้าไม่สามารถส่งสินค้าตามคำสั่งซื้อ
หรือผู้ผลิตขายสินค้าโดยตรงให้กับลูกค้าโดยไม่ผ่านบริษัทฯ
หรือแต่งตั้งให้ผู้จัดจำหน่ายรายอื่นเป็นผู้จัดจำหน่ายหลักแทนบริษัทฯ
ซึ่งจะส่งผลกระทบต่อการดำเนินงานของบริษัทฯ อย่างไรก็ตาม ตลอดระยะเวลากว่า 10 ปีที่บริษัทฯ
เปิดดำเนินการมา บริษัทฯ ยังไม่เคยประสบปัญหาดังกล่าวแต่อย่างใด ทั้งนี้
เนื่องจากผู้ผลิตแต่ละรายต่างก็มีความมั่นคงและมีชื่อเสียงเป็นที่ยอมรับทั่วโลก
รวมทั้งสินค้าของผู้ผลิตดังกล่าวยังได้รับการรับรองคุณภาพมาตรฐาน ISO
และมีระบบควบคุมภายในที่รัดกุม โดยบริษัทฯ
มีการศึกษาข้อมูลและนโยบายที่ชัดเจนของผู้ผลิตทุกรายอย่างละเอียด นอกจากนี้ บริษัทฯ
ยังมีความสัมพันธ์ที่ดีและยาวนานกับผู้ผลิตสินค้าทำให้บริษัทฯ มีอำนาจต่อรองในการซื้อสินค้ามากขึ้น
และส่งผลให้บริษัทฯ สามารถสร้างความเชื่อมั่นให้กับลูกค้าได้มากยิ่งขึ้น นอกจากนี้ บริษัทฯ
ยังสามารถเอื้อประโยชน์ในการทำธุรกิจให้แก่ผู้ผลิตสินค้าได้อีกด้วย เช่น การที่บริษัทฯ
มีฐานลูกค้าใหญ่ทำให้สามารถสั่งสินค้าเป็นจำนวนมากโดยรวบรวมคำสั่งซื้อจากลูกค้าทั้งรายใหญ่และรายย่อยที่มีปริมาณการสั่งซื้อไม่ครบตามจำนวนคำสั่งซื้อขั้นต่ำที่ผู้ผลิตกำหนด
ซึ่งวิธีการดังกล่าวจะทำให้ผู้ผลิตสามารถขายสินค้าได้มากขึ้น
และในขณะเดียวกันก็จะช่วยลดต้นทุนในการสั่งซื้อสินค้าให้กับลูกค้าได้ด้วย

นอกจากนี้ บริษัทฯ
ยังมีการติดตามข่าวสารและสถานะของผู้ผลิตอย่างใกล้ชิดและต่อเนื่องเพื่อวิเคราะห์ความน่าเชื่อถือของผู้ผลิตแต่ละราย
จากวิธีการดังกล่าวจะช่วยให้บริษัทฯ
สามารถหาผู้ผลิตรายใหม่มาทดแทนหรือเปลี่ยนไปสั่งซื้อสินค้าจากผู้ผลิตรายอื่นที่บริษัทฯ
มีการสั่งซื้ออยู่แล้วในปัจจุบันได้อย่างทันท่วงที ถึงแม้ว่าบริษัทฯ
จะต้องใช้เวลาในการสร้างความเชื่อมั่นในคุณภาพสินค้าให้แก่ลูกค้าอยู่บ้าง
ในกรณีที่เป็นผู้ผลิตรายใหม่
แต่ผู้บริหารก็เชื่อมั่นว่าผู้ผลิตที่คัดเลือกมาเป็นผู้ผลิตที่สามารถผลิตสินค้าที่มีคุณภาพได้มาตรฐานตรงตามที่ลูกค้าต้องการ
นอกจากนี้แล้ว บริษัทฯ
ยังได้ใช้บริการจากบริษัทที่ปรึกษาผู้มีความเชี่ยวชาญในผลิตภัณฑ์โลหะประเภทต่างๆ
ในการให้ข้อมูลการผลิตและข่าวสารต่างๆ เกี่ยวกับอุตสาหกรรม
รวมถึงแนะนำผู้ผลิตสินค้าจากแหล่งต่างๆ ให้แก่บริษัทฯ อีกด้วย

  1.3 ความเสี่ยงจากความผันผวนของต้นทุนสินค้า

ผลิตภัณฑ์โลหะที่บริษัทฯ เป็นผู้จัดจำหน่ายส่วนใหญ่เป็นสินค้าหลักทั่วไป (Commodity Products)
ที่มีราคาผันแปรตามราคาซื้อขายในตลาดโลก
โดยจะขึ้นอยู่กับอุปสงค์และอุปทานของสินแร่แต่ละชนิดทั่วโลก โดยเฉพาะอย่างยิ่ง ทองแดง สังกะสี
นิกเกิล และอลูมิเนียม ซึ่งเป็นส่วนประกอบของผลิตภัณฑ์ที่บริษัทฯ จัดจำหน่าย โดยหากมีปัจจัยต่างๆ
ที่ส่งผลให้ปริมาณความต้องการใช้สินแร่เพิ่มสูงขึ้น หรือปริมาณสินแร่ที่ผลิตได้ในตลาดมีลดน้อยลง
ได้แก่ ความต้องการใช้สินแร่ที่เพิ่มขึ้นอย่างมีนัยสำคัญจากผู้ผลิตในประเทศจีน
การนัดหยุดงานของคนงานในเหมืองแร่ต่างๆ เป็นต้น
ก็จะส่งผลให้ราคาของสินแร่ดังกล่าวเพิ่มสูงขึ้นตามไปด้วย ดังนั้น
หากต้นทุนราคาสินค้ามีการปรับตัวสูงขึ้น อาจส่งผลให้บริษัทฯ
มีความเสี่ยงจากการที่ไม่สามารถปรับราคาขายสินค้าได้ในอัตราที่เท่ากันหรือมากกว่าอัตราการเพิ่มขึ้นของต้นทุนราคาวัตถุดิบดังกล่าว

อย่างไรก็ตาม จากการที่บริษัทฯ
มีนโยบายในการกำหนดราคาสินค้าจากต้นทุนบวกกำไรขั้นต้นที่เหมาะสม ทำให้บริษัทฯ
สามารถรักษาส่วนต่างของกำไรได้ค่อนข้างสม่ำเสมอ และการที่บริษัทฯ
มีการเก็บสินค้าสำรองให้แก่ลูกค้า ยังช่วยให้บริษัทฯ
สามารถบริหารต้นทุนสินค้าได้อย่างมีประสิทธิภาพมากยิ่งขึ้น นอกจากนี้ การที่ผู้บริหารของบริษัทฯ
เป็นผู้ที่มีประสบการณ์ในอุตสาหกรรมผลิตภัณฑ์โลหะมานานกว่า 20 ปี
ทำให้มีความเชี่ยวชาญและสามารถประเมินสถานการณ์ราคาโลหะได้เป็นอย่างดี โดยที่ผ่านมา
ผู้บริหารของบริษัทฯ
จะคอยติดตามการเคลื่อนไหวของราคาสินค้าแต่ละชนิดรวมทั้งสภาวะของตลาดโลกอย่างใกล้ชิด
เพื่อที่จะสามารถบริหารต้นทุนการสั่งซื้อของบริษัทฯ
ให้สอดคล้องกับปริมาณการสั่งซื้อสินค้าของลูกค้าได้อย่างถูกต้องและมีประสิทธิภาพ

  1.4 ความเสี่ยงจากอัตราแลกเปลี่ยน

ปัจจุบันบริษัทฯ สั่งซื้อสินค้าส่วนใหญ่จากต่างประเทศ โดยในปี 2547 บริษัทฯ
มีมูลค่าการนำเข้าสินค้าจากต่างประเทศคิดเป็นร้อยละ 62.02 ของมูลค่าการสั่งซื้อสินค้ารวม
ทำให้บริษัทฯ อาจมีความเสี่ยงจากการเปลี่ยนแปลงของอัตราแลกเปลี่ยนจากภาระที่บริษัทฯ
จะต้องชำระค่าซื้อสินค้า อย่างไรก็ตาม ในการขายสินค้าของบริษัทฯ
ถึงแม้ว่าจะเป็นการขายสินค้าในสกุลเงินบาท
แต่การขายสินค้าให้กับลูกค้าส่วนใหญ่จะตกลงราคากันเป็นเงินเหรียญสหรัฐฯ
และแปลงเป็นเงินบาทตามอัตราแลกเปลี่ยนแรกของธนาคารกรุงเทพ ณ วันที่ส่งมอบสินค้า
โดยจะทำการบันทึกรายการขายเป็นเงินบาท ณ อัตราแลกเปลี่ยนเดียวกันในวันดังกล่าว
และเมื่อบริษัทฯ ขายสินค้าหรือมีสัญญาที่จะขายสินค้าให้กับลูกค้าแล้ว บริษัทฯ
จึงจะเข้าทำสัญญาซื้อขายเงินตราต่างประเทศล่วงหน้าทั้งจำนวนเพื่อใช้ในการชำระค่าสินค้าที่บริษัทฯสั่งซื้อจากผู้ผลิต
วิธีการดังกล่าวจะทำให้บริษัทฯ สามารถทราบต้นทุนที่แน่นอนในการขายสินค้าได้
โดยกำไรหรือขาดทุนจากอัตราแลกเปลี่ยนที่เกิดขึ้นจะสามารถหักกลบกับกำไรหรือขาดทุนจากการขายสินค้า
และสำหรับสินค้าในส่วนที่เหลืออีกประมาณร้อยละ 20 ของสินค้าคงเหลือในขณะใดขณะหนึ่งนั้น
บริษัทฯ
จะพิจารณาสถานะของสินค้าแต่ละรายการว่าเป็นสินค้าที่ทราบได้ล่วงหน้าว่าจะขายให้กับลูกค้ารายใดแล้วหรือเป็นสินค้าเผื่อขาย
ประกอบกับแนวโน้มของอัตราแลกเปลี่ยนเพื่อทำการป้องกันความเสี่ยงดังกล่าวอย่างเหมาะสมต่อไป

  1.5 ความเสี่ยงจากการมีกลุ่มผู้ถือหุ้นรายใหญ่ถือหุ้นรวมกันเกินกว่าร้อยละ 50

ณ วันที่ 17 พฤษภาคม 2547 กลุ่มของคุณชำนาญ พรพิไลลักษณ์ และคุณกนกกร แทนไกรศร
ซึ่งเป็นผู้ก่อตั้งบริษัทฯ ถือหุ้นรวมกันในบริษัทฯ คิดเป็นร้อยละ 72.44
ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งจะทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับคะแนนเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นจึงอาจจะไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

  1.6 ความเสี่ยงจากการที่ผู้บริหารส่วนใหญ่เป็นชุดเดียวกับคณะกรรมการบริษัทฯ

เนื่องจากคณะกรรมการบริษัทฯ ประกอบด้วย กรรมการที่เป็นผู้บริหารจำนวน 5 ท่าน
จากกรรมการทั้งสิ้นจำนวน 9 ท่าน จึงทำให้ขาดการคานอำนาจระหว่างคณะกรรมการบริษัทฯ
และฝ่ายบริหาร ดังนั้น บริษัทฯ ได้เชิญผู้ทรงคุณวุฒิจากภายนอกที่มีความเป็นอิสระจากผู้ถือหุ้น
กรรมการ และผู้บริหารของบริษัทฯ เข้ามาดำรงตำแหน่งกรรมการบริษัทฯ จำนวน 4 ท่าน โดยมี 3
ท่าน ทำหน้าที่เป็นกรรมการตรวจสอบ นอกจากนี้ ประธานกรรมการบริษัทฯ
ก็เป็นกรรมการอิสระที่เป็นผู้ทรงคุณวุฒิจากภายนอกและยังดำรงตำแหน่งเป็นประธานกรรมการตรวจสอบอีกด้วย
และเพื่อให้การกำกับดูแลเป็นไปอย่างเหมาะสมและมีประสิทธิภาพ บริษัทฯ
ได้กำหนดขอบเขตอำนาจในการดำเนินงานของผู้บริหารแต่ละตำแหน่งไว้อย่างชัดเจนในอำนาจดำเนินการของบริษัทฯ
รวมทั้งกรรมการผู้จัดการไม่มีอำนาจในการดำเนินการใดๆ ในหรือเกี่ยวกับรายการที่เกี่ยวโยงกัน
รายการการได้มาหรือจำหน่ายไปซึ่งสินทรัพย์ที่สำคัญของบริษัทฯ
และอำนาจที่มอบให้กรรมการผู้จัดการ
หรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตน
หรือบุคคลที่อาจมีความขัดแย้ง
มีส่วนได้เสียหรืออาจมีความขัดแย้งทางผลประโยชน์ในลักษณะอื่นใดกับบริษัทฯ
หรือบริษัทย่อยของบริษัทฯ (ถ้ามี)
และเพื่อเป็นการป้องกันการมีอำนาจเบ็ดเสร็จของกรรมการผู้จัดการและรองกรรมการผู้จัดการ
ซึ่งทั้งสองท่านเป็นผู้ถือหุ้นรายใหญ่ของบริษัทฯ บริษัทฯ จะกำหนดให้การอนุมัติรายการใดๆ
ที่จะก่อให้เกิดประโยชน์ต่อกรรมการผู้จัดการและรองกรรมการผู้จัดการดังกล่าวที่ไม่เกี่ยวข้องกับการประกอบธุรกิจตามปกติของบริษัทฯ
และมีมูลค่าของรายการตั้งแต่ 100,000 บาทขึ้นไป เช่น การเบิกเงินล่วงหน้า
ค่าใช้จ่ายเกี่ยวกับการเดินทางไปต่างประเทศ เป็นต้น
จะต้องผ่านการรับทราบและตรวจสอบของฝ่ายตรวจสอบภายในของบริษัทฯ
ก่อนที่จะมีการอนุมัติรายการดังกล่าว
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อประธานกรรมการตรวจสอบโดยทันที

คณะกรรมการตรวจสอบจะทำหน้าที่ในการตรวจสอบ กำกับดูแล
รวมทั้งอนุมัติรายการที่อาจมีความขัดแย้งที่มีความเกี่ยวข้องกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว
รวมไปถึงรายการที่มีนัยสำคัญและอาจส่งผลกระทบต่อผลการดำเนินงานของบริษัทฯ เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัทฯ
เป็นสำคัญ ยิ่งไปกว่านั้น บริษัทฯ ยังจัดให้มีฝ่ายตรวจสอบภายใน
ซึ่งขึ้นตรงต่อคณะกรรมการตรวจสอบ เพื่อทำหน้าที่ในการควบคุมดูแล
ตรวจสอบการดำเนินงานภายในของบริษัทฯ ให้เป็นไปอย่างโปร่งใส เหมาะสม และรัดกุม
รวมทั้งติดตามข้อมูลและตรวจสอบรายการต่างๆ ตามที่คณะกรรมการตรวจสอบมอบหมาย

อย่างไรก็ดีในเดือนธันวาคม ปี 2547 เนื่องจากกรรมการที่เป็นผู้บริหาร 1 ท่านได้ลาออก บริษัทฯ
จึงมีนโยบายเชิญผู้ทรงคุณวุฒิจากภายนอกเข้ามาดำรงตำแหน่งกรรมการบริษัทแทนกรรมการที่ลาออก
ซึ่งจะทำให้คณะกรรมการบริษัทส่วนใหญ่ประกอบด้วยกรรมการอิสระ
และจะทำให้เกิดการถ่วงดุลที่เป็นไปอย่างเหมาะสมด้วย